十一月二十六日松風亭下梅花盛開
作者：蘇軾
朝代：宋

paragraphs: 春風嶺上淮南村，昔年梅花曾斷魂。
豈知流落復相見，蠻風蜑雨愁黄昏。
長條半落荔支浦，卧樹獨秀桄榔園。
豈惟幽光留夜色，直恐泠艷排冬溫。
松風亭下荆棘裏，兩株玉蕊明朝暾。
海南仙雲嬌墮砌，月下縞衣來扣門。
酒醒夢覺起繞樹，妙意有在終無言。
先生獨飲勿歎息，幸有落月窺清樽。